Kif jgħidu, ġimgħa hi twila ħafna fil-politika, u f'mument fejn l-Oppożizzjoni kienet qiegħda fuq l-attakk megħjuna minn xi ġrajjiet li setgħu tappnu ħidmet il-Gvern, il-Prim Ministru Joseph Muscat reġa' ħareġ b'saħħtu u deher evidenti li huwa l-uniku mexxej denju li jmexxi dan il-pajjiż f'dan il-mument. Aleander Balzan janalizza l-aħħar ġimgħa fil-politika Maltija. Ġimgħa li bdiet bl-Oppożizzjoni timbotta sfiduċja fil-Gvern, intemmet bi Gvern b'saħħtu iktar minn qatt qabel. B'għadd ta' avvenimenti u aħbarijiet jikkonfermaw kif dan mhuwiex biss Gvern li kiseb il-fiduċja tan-numri fil-Parlament, iżda li għandu fiduċja ta' min f'pajjiżna jinvesti u joħloq ix-xogħol. Ftit tal-jiem qabel Jum il-Ħaddiem, il-ħaddiema Maltin u Għawdxin ħadu dik li hija l-aqwa aħbar: iktar opportunitajiet. F'ġimgħa waħda biss tħabbru b'iktar minn €80 miljun f'investiment. Investiment li primarjament se jsir mill-privat, iżda li kien possibbli għax huwa faċilitat minn ekonomija li kibret taħt id-direzzjoni ta' Gvern li qed jibdel lil pajjiżna. Ma kinux għaddew 24 siegħa mill-vot fil-Parlament li ma tħabbritx l-ewwel aħbar kbira għal pajjiżna: l-investiment fil-fabbrika tal-Playmobil. Din il-kumpanija se tinvesti €30 miljun u toħloq 200 impjieg ġdid. Din hija kumpanija li ġiet Malta fl-1971, li kibret mas-snin u li llum tħoss li għandha l-ambjent ekonomiku biex tespandi f'pajjiżna. Anke jekk l-għażla ta' Malta ma kinitx waħda awtomatika. Bil-Kap Eżekuttiv Matthias Fauser jgħid li setgħu kabbru f'pajjiżi oħra fejn diġà għandhom impjanti, bħall-Germanja, ir-Repubblika Ċeka u Spanja. Iżda minflok għażlu lil Malta. Semma kif entitajiet bħall-Malta Enterprise u l-Malta Industrial Parks aġixxew b'mod mgħaġġel u fehmu l-ħtiġijiet biex kollox sar fi żmien qasir u sal-aħħar tas-sena l-Playmobil tkun kibret. L-ekonomisti jaqblu li s-suċċess tal-ekonomija Maltija ġej mill-fatt li hija ekonomija diversifikata. Ekonomija li fiha setturi li żviluppaw fl-aħħar snin bħall-gaming, iżda li mbagħad qed tissaħħaħ ukoll f'setturi tradizzjonali bħal dak tat-turiżmu. Hawn l-operaturi qed jinvestu l-miljuni mħeġġa minn riżultati inkoraġġanti f'dan is-settur. Nhar it-Tlieta kien inawgurat ukoll l-investiment fil-lukanda Hilton. Investiment ta' €15-il miljun f'pajjiż li mistenni jibqa' jiġbed iktar turisti. Emanuel Fenech, wieħed mis-sidien tal-Hilton, innota kif dan ma seħħx biss għax żdiedu t-turisti, iżda wkoll għax ittieħdu miżuri li għenu l-ħolqien tax-xogħol. Bħar-roħs fil-kontijiet tad-dawl u ilma fost oħrajn. Investiment tal-ġejjieni Mas-setturi tradizzjonali qed jissaħħu setturi oħra bħal dak tat-teknoloġija tal-informatika. "Malta tista' tkun vetrina," qal il-Kap Eżekuttiv ta' Huawei Italja meta l-ġimgħa li għaddiet iffirmaw ftehim ieħor ma' Malta. (Araw ukoll storja fl-ewwel paġna). Iżda, ma kienx dak biss. Il-BMIT inawguraw investiment ta' €3,500,000. Investiment fit-teknoloġija tal-informatika li juri kif qed jissaħħaħ is-settur tal-gaming. Frank Sammut, Kap Eżekuttiv tal-BMIT, qal: "Dan hu proġett li ilna naħdmu fuqu għal din l-aħħar sena. Aħna ilna noperaw f'dan is-settur għal dawn l-aħħar 16-il sena u qed inħossu li, bil-volum ta' xogħol li hawn u bil-klijenti li hawn, ninvestu iktar biex insaħħu l-kapaċità tagħna." Kiber u għadu qed jikber ukoll is-settur tal-avjazzjoni, fejn l-Erbgha filgħodu l-Prim Ministru ddawwar mal-Park tal-Avjazzjoni f'Ħal Safi. Hemm sar magħruf total ta' €33 miljun ieħor f'investiment. Se jinvestu l-Aviation Cosmetics li se jibdew jiżbgħu l-ajruplani Malta wara t-tiswija. Xi ħaġa li se ssir għall-ewwel darba u dan b'investiment ta' €16,500,000. Hemm imbagħad l-investiment ta' tliet hangars ġodda b'investiment ta' €5,500,000; żieda fil-hangars tal-Medavia b'investiment ta' €6 miljun, u estensjoni ta' dik magħrufa bħala t-taxi way b'investiment ta' €5 miljun. Dawn se joħolqu 132 impjieg ġdid: 60 fl-aviation cosmetics, 60 oħra mal-SRT u 12 fl-akkademja tal-avjazzjoni. Dawn huma lkoll aħbarijiet interessanti fihom infushom. Iżda, iktar minn hekk, juru Gvern li baqa' għaddej minkejja t-tfixkil li qed isib minn Oppożizzjoni aggressiva. Juru Prim Ministru li qed jaspira fiduċja. Prim Ministru li deher sodisfatt ħafna meta fl-aħħar jiem tkellem mal-imħuħ wara dawn l-investimenti, iżda fuq kollox mal-ħaddiema li jagħmluha possibbli. Busuttil b'żewġ skandli oħra f'ħoġru U f'dik li ħaseb li setgħet tkun ġimgħa tajba għalih, il-Kap tal-Oppożizzjoni spiċċa b'żewġ skandli oħra f'ħoġru. Skandli li kienu żvelati l-Ħadd, proprju wieħed minnhom minn din il-gazzetta. Fiċ-ċentru tagħhom insibu lil Mario de Marco u Chris Said, b'dak ta' de Marco jagħti daqqa ikbar lill-kredibbiltà tal-Partit Nazzjonalista. Mhux għax il-fatti dwar kif aġixxa Chris Said bi trasferiment ta' art lejlet l-elezzjoni mhumiex serji, iżda dak ta' de Marco laqat lill-Partit Nazzjonalista f'nofs il-kampanja li qed jimmonta dwar il-Panama. Dan għax Mario de Marco għamel snin ma jħallasx għal xogħlijiet li saru fid-dar tiegħu minn wieħed (Pierre Sladden) li jissemma fil-Panama Papers. Issa, il-Kap tal-Oppożizzjoni spiċċa biż-żewġ viċi kapijiet tiegħu involuti f'nofs skandlu u l-kurrenti fil-Partit Nazzjonalista m'huma jaqtgħu xejn. Il-battuti fil-kurituri żdiedu u mhux naqsu, u Simon Busuttil, magħruf għal kemm jiddeċiedi li ma jiddeċidix, jinsab mitluf. Saħansitra kellek numru ta' deputati Nazzjonalisti li fid-deher qalu li jemmnu lil de Marco iżda, meta mistoqsija kinux jagħmlu bħalu, ma kinux komdi jwieġbu 'iva'. Li de Marco poġġa lill-Partit Nazzjonalista f'sitwazzjoni imbarazzanti huwa iktar minn evidenti, tant li dwaru kkummenta wieħed mill-awturi tat-telfa tal-Partit Nazzjonalista: Simon Mercieca. "M'hemmx dubju li l-Oppożizzjoni qed tibża' li din hija l-quċċata ta' blokka silġ," kiteb Mercieca. Jew aħjar kif jgħidu bl-Ingliż: the tip if an inceberg. Mercieca jgħid li isem Demarco se jitfaċċa kull darba li l-Gvern jista' jkun dahru mal-ħajt. Fi kliem Mercieca, de Marco diġà nqabad fuq sieq waħda. "Il-verżjoni tal-fatti ma tikkonvinċix," żied Mercieca, opinjonista użat ħafna mill-Partit Nazzjonalista. Jgħid li f'dinja reali l-iskuża li f'ħames snin ma ħallasx tax-xogħol ma tagħmilx sens. "Normalment, kuntrattur jitlob parti mill-pagament meta x-xogħol ikun għaddej. Dan għall-ispejjeż tal-materjal u l-ħaddiema," qal Mercieca li jiddeskrivi l-iskandlu de Marco bħala wieħed serju. Iżid li, biex l-Oppożizzjoni tkun kredibbli meta tagħmel il-każ tagħha, Mario de Marco għandu jirriżenja minn Viċi Kap. Filwaqt li jżid li, jekk jagħmel hekk, ikun qed jammetti ħtijietu u allura jkun irid jagħmel bħal Joe Cassar u jirriżenja mill-Parlament. Li l-Partit Nazzjonalista tħarbat deher fil-mod kif aġixxa tul il-ġimgħa. Naqsu l-konferenzi tal-aħbarijiet u l-messaġġ lanqas kien iffukat, bix-Shadow Minister dwar is-Saħħa spiċċat tikteb li bil-Labour jimirdu iktar nies. Però, l-ikbar problema li għandu hi l-istandards li bil-kliem ħoloq hu stess. Bil-paroli jrid li min-naħa tal-Gvern jirriżenja kulħadd mal-ewwel kontroversja, iżda mhux kapaċi jimxi l-istess fil-każ tiegħu. Hawn il-Prim Ministru dejjem kien konsistenti; dejjem qal li jistenna u jieħu deċiżjoni dwar hekk fuq il-fatti. Bil-Prim Ministru jidher li qed iżomm ma' kelmtu, Busuttil għandu problema li bejn dak li jgħid u dak li jagħmel hemm differenza.